Hans Andersen (V), 2013-11-22:
Tak for det.
I Venstre ligger det os meget på sinde at hjælpe de mennesker, der står til at falde ud af dagpengesystemet.
Men ledige drømmer ikke om mere offentlig forsørgelse.
De drømmer om job.
Derfor bør vi samle vores kræfter om at skabe optimale rammer for mere vækst og flere arbejdspladser f.eks. gennem fremrykning af skattelettelserne i vækstplanen.
I det hele taget bør vi styrke erhvervslivets muligheder for at skabe flere job til de ledige.
Første del blev udmøntet med L 228 tidligere i år, og ligesom vi dengang ikke kunne støtte forlængelsen af den særlige uddannelsesordning, bakker vi heller ikke op om en midlertidig arbejdsmarkedsydelse, som er hovedelementet i L 70.
Det skyldes ganske enkelt, at forslaget slækker på virkningerne af dagpengereformen og fastholder de ledige uden for arbejdsmarkedet.
I Danmark lever alt for mange mennesker af overførselsindkomster, ja, faktisk nærmer vi os en stor ubalance, så under halvdelen af danskerne må forsørge den anden halvdel, der ikke arbejder.
Det er en kæmpe udfordring at få vendt en så negativ tendens, og derfor bør regeringen holde fast i reformsporet.
I Venstre mener vi ikke, at regeringens midlertidige lappeløsninger hjælper de ledige på længere sigt.
Det, man har brug for, er nemlig et job og ikke en sovepude, for vi ved, at jo længere man får en offentlig ydelse, jo sværere bliver det at komme tilbage på arbejdsmarkedet.
Skal det lykkes for den ledige at få et arbejde, er der to ting, vi bør gøre som politikere.
For det første skal vi sikre, at der er arbejde at få til dem, der mangler et.
Vi mener, at der er brug for flere reformer og bedre vilkår for erhvervslivet, så der skabes flere arbejdspladser i Danmark.
For det andet skal vi sikre, at der er de rette incitamenter til at søge de job, der allerede er.
I Det Økonomiske Råds efterårsrapport kan man se, at en kortere dagpengeperiode fremrykker afgangen til beskæftigelse.
Reformen virker altså efter hensigten.
En spørgeskemaundersøgelse viser f.eks., at godt en fjerdedel af dem, der har fået arbejde, ikke ville have søgt eller accepteret et job, hvis de ikke stod til at miste dagpengeretten.
Og knap halvdelen har søgt bredere både fagligt og geografisk og mere intensivt hen mod slutningen af deres dagpengeperiode.
Flere finder altså et arbejde, når perioden er ved at udløbe.
Og jobåbningerne er der.
Faktisk er der over 500.000 personer, der skifter arbejde hvert år.
Det er tydeligt, at en gradvis indfasning af dagpengereformen vil bremse de positive virkninger, vi ser lige nu.
Under behandlingen af L 228 kunne man høre beskæftigelsesministeren sige, at den bedste måde at bekæmpe arbejdsløshed på ikke er at forlænge dagpengeperioden, men at skabe arbejdspladser.
Og med det vil jeg blot opfordre ministeren til at følge sit eget gode råd og holde fast i den dagpengereform, som vi ved hjælper de ledige tilbage på arbejdsmarkedet.
At skabe flere danske arbejdspladser og gøre det attraktivt at tage de job, der allerede er, er den bedste hjælp, vi kan give til de ledige.
Holdbare løsninger er det, vi arbejder for i Venstre, og derfor kan vi ikke støtte L 70.
Dagpengereformen, som vi gennemførte, og som jo også er grundlag for den nuværende regerings arbejde, sikrer jo, at der er fokus på at få mennesker i job.
Og når vismændene oven i købet skriver ned og anerkender, at dagpengereformen faktisk har virket, at mennesker søger job hurtigere og søger mere fagligt bredt, og at de derved også kommer hurtigere i job, så er det da positivt.
Det er da positivt, at mennesker kommer hurtigere i job.
Og der kan det bare konstateres, at dagpengereformen virker, og det er derfor, vi er imod at udskyde indfasningen af dagpengereformen.